
Republika Hrvatska
Općinski sud u Osijeku
31 000 OSIJEK                                                                      
Europska avenija 7
       Poslovni broj: R1 Ob-743/2025-3


U  I M E  R E P U B L I K E  H R V A T S K E
  
R J E Š E N J E


	Općinski sud u Osijeku, po sutkinji Jadranki Oroz, kao sucu pojedincu, u izvanparničnom postupku predlagateljice M. I., OIB: …, iz V., …, zastupana po opun. S. P. K., odvjetnici u V., protiv I. protustranke I. K., OIB: …, iz Š., … i II. protustranke D. A., OIB: …, iz Š., …, radi utvrđenja statusa izvanbračne zajednice, nakon provedenog postupka, dana 18. svibnja 2026.,


r i j e š i o   j e


Utvrđuje se postojanje izvanbračne zajednice između predlagateljice M. I., OIB: …, iz V., …, i sada pokojnog A. K., OIB: …, sa posljednjim mjestom prebivališta u V., …,  koja je trajala od 2002. godine, pa sve do njegove smrti dana ..., radi ostvarivanja prava predlagateljice na mirovinu iza pokojnog A. K., temeljem odredbe članka 22. stavak 1. i 3. Zakona o mirovinskom osiguranju.

Obrazloženje


1. Predlagateljica je po opun. dana 25. rujna 2025. podnijela ovom sudu prijedlog radi utvrđenja postojanja izvanbračne zajednice sa sada pokojnim A. K. Navodi da je je predlagateljica M. I., OIB: …, V., … i pok. A. K., OIB: …, Š., …, živjeli su u izvanbračnoj zajednici od početka 2002. godine sve do njegove smrti dana ..., s posljednjim mjestom zajedničkog stanovanja V., …, odnosno u kući predlagateljice. Pok. A. K. imao je svoju nekretninu u Š. zbog čega nije mijenjao mjesto prebivališta te se u navedenom mjestu bavio poljoprivredom i tamo mu stanuju djeca. Citirana izvanbračna zajednica u svemu je bila izjednačena s bračnom zajednicom: imali su zajedničko domaćinstvo u kojem su živjeli zajedno, zajedničke financije, skrbili su jedno o drugom sve do smrti izvanbračnog supruga dana ... godine. S obzirom da je izvanbračna zajednica predlagateljice M. I., OIB: …, V., …, kao neudane žene i pok. A. K., OIB: …, Šag, …, kao neoženjenog muškarca trajala najmanje tri godine neprekidno, ispunjeni su zakonski uvjeti da se istoj zajednici priznaju učinci izvanbračne zajednice koja je u svemu izjednačena s bračnom zajednicom. Pokojni A. K., OIB: …, Š. …, ima dva zakonskog nasljednika, kćeri D. A., OIB: …, Š., … i sina I. K., OIB: …, Š., …, a koja su djeca potekla iz braka s pokojnom suprugom A. K. te su ovdje navedene protustranke isključivo pasivno legitimirane za pokretanje ovog postupka. Pok. A. K. i predlagateljica su tijekom trajanja izvanbračne zajednice nesporno i suglasno dogovorili da sva pokretna i nepokretna imovina nakon njegove smrti pripadne njegovoj djeci, ovdje protustrankama, a što nije niti danas sporno pitanje. Predlagteljici je neophodno utvrđenje izvanbračne zajednice radi ostvarivanja prava iz mirovinskog osiguranja.

2. I. i II. protustranka nisu odgovorili na prijedlog, niti su pristupile na ročište, a niti su opravdali svoj izostanak.

3. Na ročištu održanom 18. svibnja 2026. opun. predlagateljice ostaje kod prijedloga radi utvrđivanja postojanja izvanbračne zajednice predlagateljice sa sada pokojnim A. K., s tim da ispravlja datum smrti istoga, a koji je naveden u prijedlog na način umjesto ..., treba stajati ..., a radi ostvarivanja prava na dio obiteljske mirovine iza sada pok. izvanbračnog supruga.

4. U dokaznom postupku izvršen je uvid i pročitana dokumentacija koja prileže spisu i to: smrtni list Matičnog ureda V. na ime A. K., izvadak iz matice rođenih na ime A. K. (str. 4-6 spisa), rješenje o nasljeđivanju javnog bilježnika R. G., povjereniku OS V. broj … od 28.11.2014., rješenje o nasljeđivanju naknadno pronađene imovine od 2.2.2015. (str. 7-10 spisa), izvadak iz matice rođenih predlagateljice (str. 11 i 12 spisa), te su saslušani predlagateljica i svjedoci A. H. i K. Ć. Nije bilo daljnjih dokaznih prijedloga.
5. Pri odlučivanju o prijedlogu sud polazi od odredbe članka 11. Obiteljskog zakona („Narodne novine“ broj:103/2015, 98/2019, 47/2020, 49/2023,156/2023  - dalje: ObZ-a) prema kojoj se odredbe o učincima izvanbračne zajednice primjenjuju na životnu zajednicu neudane žene i neoženjenog muškarca koja traje najmanje tri godine, a kraće ako je rođeno zajedničko dijete ili ako je nastavljena sklapanjem braka.

6. Iz smrtnog lista Matičnog ureda V. utvrđeno da je A. K. umro dana ... u V., upisan u matici umrlih matičnog područja V. za ... godinu pod rednim brojem ...

7. Iz izvatka iz matice rođenih Matičnog ureda V. na ime predlagateljice, utvrđeno je da je predlagateljica rođena ... u H., od oca K. i majke E., dok je iz izvatka iz matice rođenih Matičnog ureda V. na ime A. K. utvrđeno da je isti rođen … u Š., od oca Đ. i majke J., da je zaključio brak u V. dana ... sa Č. M., koji brak je prestao smrću supruge ..., da je isti preminuo dana ... u V.

8. Iz pravomoćnog rješenja o nasljeđivanju broj … od 2.2.2015., po javnom bilježniku R. G. iz V., kao sudskom povjereniku Općinskog suda u Valpovu, u ostavinskom postupku iza pokojnog A. K., utvrđeno je da njegovu ostavinsku imovinu čine nekretnine ipokretnine, da se njegovim nasljednicima utvrđuju sin I. K. i kćer D. A.

9. Na ročištu održanom 18. svibnja 2026. saslušana predlagateljica je iskazala da se sa sada pok. A. K. poznavala dugi niz godina, jer su radili u istoj firmi i poznato joj je da je on bio oženjen i imao dvoje djece i njegova supruga M. je preminula ...g. Ona je živjela sa svojim roditeljima, a kada su isti preminuli, ostala sam živjeti sama i počela se družiti sa A. koji je također bio sam, njegova djeca su već bila odrasla i A. i ona su se dogovorili da će otpočeti zajedno živjeti, bilo je to 2002.g., živjeli su u njezinoj obiteljskoj kući  njih dvoje sami, nisu se vjenčali jer im to nije bilo bitno, oni su se voljeli, međusobno slagali, poštivali, pa im nije bilo bitno što nismo vjenčani. Živjeli s u izvanbračnoj zajednici kontinuirano koja zajednica je bila stabilna, emotivna, ekonomska, oboje su bili zaposleni, odnosno A. je do 2001.g. bio zaposlen nakon čega je bio na Zavodu za zapošljavanje, a poslije se bavio poljoprivredom, dok je ona bila zaposlena do 2015.g., a od 2016.g. sam u prijevremenoj mirovini. Sada joj mirovina iznosi oko 520 eura. Za vrijeme njihove izvanbračne zajednice posjećivala su ih njegova djeca I. i D., kao i njegova majka. Sa njegovom djecom i sada kontaktira. A. je poginuo u prometnoj nesreći ..., ona je financijski pomogla njegovoj djeci za njegov pokop, a bila je i navedena na osmrtnici. Nije sudjelovala u ostavinskom postupku iza  pok. A., nego samo njegova djeca I. i D. Ovaj prijedlog je podnijela radi ostvarivanja prava na dio obiteljske mirovine.

9.1.  Na upit svoje opun. navodi da je sa A. za vrijeme njegova života razgovarala oko imovine koju je on stekao sa svojom pok. suprugom i dogovorili su se da u slučaju njegove smrti ili njezine neće niti jedno, sudjelovati u ostavinskim postupcima, tako da ona nije sudjelovala u ostavinskom postupku iza pok. A., nego samo njegova djeca, a isti je bio vlasnik kuće u Š., oranice, kao i automobila.

9.2.	Na istom ročištu saslušana svjedokinja A. H. je iskazala da je predlagateljicu M. i sada pokojnog A. K. upoznala davno, mislim 2001. ili 2002.g. kada su njih dvoje počeli zajedno živjeti, viđala ih je zajedno da prolaze licom u kojoj i ona stanuje, a živjeli su u kući predlagateljice, ne sjeća se da li je još netko s njom živio. Poznato joj je da nisu imali zajedničke djece. Poznato joj je da predlagateljica nije ranije bila u braku, a pokojni A. je bio ranije u braku i imao dvoje djece. Nisu nikada razgovarali o tome da li su njih dvoje vjenčani ili ne, a živjeli su u zajednici kao i da su u braku, međusobno su se slagali, zajedno su obnavljali kuću u kojoj su stanovali, oboje su bili zaposleni, viđala ih je na različitim događajima kao što su manifestacije, viđala ih je da zajedno idu u šetnju, u crkvi, odlazila je ponekad kod njih na druženje. Njihova zajednica je trajala sve do smrti pokojnog A., koji je poginuo ...g. u prometnoj nesreći.

9.3.	Na istom ročištu saslušana svjedokinja K. Ć. je iskazala da je predlagateljicu M. i sada pokojnog A. K. poznavala dugi niz godina, radili su u istoj firmi ... Poznato joj je da su njih dvoje počeli zajedno živjeti negdje 2000. ili 2001.g. u obiteljskoj kući M., a živjeli su sami i to kontinuirano sve do smrti A. koji je poginuo u prometnoj nesreći ...g.  Poznato joj je da njih dvoje nisu bili vjenčani, nego su bili u izvanbračnoj zajednici, posjećivala ih je, njih dvoje su se međusobno slagali, zajedno su odlazili na godišnje odmore. Poznato joj je da je pokojni A. ranije bio u braku u kojem je imao dvoje djece i viđala njegovu kćer D. da ih posjećuje, dok su zajedno živjeli, a viđala ju je da dolazi kod M. i nakon smrti oca A. Poznato joj je da predlagateljica ranije nije bila u braku, nego je samo živjela sa A. u izvanbračnoj zajednici. Poznato joj je da su A. djeca sin I. i kćer D. organizirali pokop oca A., a također joj je poznato da im je financijski pomogla i M., koja je zajedno sa njegovom djecom bila na njegovom pokopu.

10. Ocjenom provedenih dokaza svakog ponaosob i u međusobnoj svezi, sud nalazi utvrđenim da je predlagateljica M. I. živjela u izvanbračnoj zajednici sa sada pokojnim A. K. od 2002. godine, koja zajednica je po svojim obilježjima slična braku, jer se radilo o emotivnoj, ekonomskoj i obiteljskoj zajednici, koja je trajala neprekidno sve do dana smrti sada pokojnog A. K. … Ovakav zaključak suda temelji se na provedenim dokazima, kako materijalnim, tako i iz iskaza predlagateljice, kao i svjedoka, koji su ih posjećivali, kojima je sud poklonio vjeru, budući su iskazivali uvjerljivo i međusobno su suglasni, a temelje se na neposrednim zapažanjima o načinu života predlagateljice i pokojnog A. K. Nadalje, na temelju materijalnih dokaza izvatka iz matice rođenih predlagateljice i izvatka iz matice rođenih i umrlih pokojnog A. K., nesporno je utvrđeno da su isti u vrijeme trajanja izvanbračne zajednice imali neudane žene i udovca. Dakle, u konkretnom slučaju radilo se o faktičnoj zajednici predlagateljice M. I. i sada pokojnog A. K., koji su bili u trajnom odnosu koji je imao sve odlike izvanbračne zajednice i od bračne zajednice se razlikovao samo po tome što brak formalno pravno nije zaključen.

11.	Sukladno članku 22. stavak 1. Zakona o mirovinskom osiguranju („Narodne novine“ broj: 93/2015, 120/2016, 18/2018, 62/2018, 115/2018, 102/2019, 84/2021 i 119/2022) u slučaju smrti osiguranika ili korisnika starosne mirovine, prijevremene starosne mirovine, invalidske mirovine i privremene invalidske mirovine, osigurani su članovi njegove obitelji, a sukladno stavku 3. citiranoga članka pod članom obitelji smatra se i izvanbračni drug koji je s osiguranikom ili korisnikom mirovine do njegove smrti živio u zajedničkom kućanstvu najmanje tri godine, a status izvanbračne zajednice utvrđuje se u izvanparničnom sudskom postupku. 
12.	Pored toga, odredbom članka 436. ObZ-a je propisano tko su stranke u izvanparničnom postupku. Odredbom članka 3. ObZ-a kao i članka 11. ObZ-a je propisano da izvanbračna zajednica predstavlja životnu zajednicu neudane žene i neoženjenog muškarca koja traje najmanje tri godine, a kraće ako je u njoj rođeno zajedničko dijete s tim što ObZ iz 2015. regulira kraće trajanje izvanbračne zajednice od tri godine ako je ista nastavljena sklapanjem braka. 

13.   U ovoj pravnoj stvari nedvojbeno je utvrđeno da su predlagateljica M. I. i sada pokojni A. K. živjeli u izvanbračnoj zajednici neprekidno dulje od tri godine, odnosno od 2002. godine, pa do njegove smrti ... 

14.    Slijedom navedenog, kako predlagateljica M. I. ima pravni interes utvrditi postojanje izvanbračne zajednice sa sada pokojnim A. K., a radi ostvarivanja prava na obiteljsku mirovinu iza pokojnog, te kako je utvrđeno da je postojala izvanbračna zajednica u trajanju od najmanje tri godine između predlagateljice i sada pokojnog A. K., valjalo je prijedlog usvojiti i odlučiti kao u izreci ovoga rješenja.

U Osijeku, 18. svibnja 2026.
		                Sutkinja
		           Jadranka Oroz




UPUTA O PRAVNOM LIJEKU:
Protiv ovog rješenja nezadovoljna stranka ima pravo žalbe u roku od 15 dana po primitku istog. 
Žalba se podnosi pisano putem ovog suda nadležnom Županijskom sudu.

Dostaviti:
1. Opun. predlagateljice
2. I. i II. protustranci 

